DA Den Europæiske Unions Tidende CE 78/227

(2004/C 78 E/0231)

SKRIFTLIG FORESPØRGSEL E-3134/03

af José Ribeiro e Castro (UEN) til Kommissionen

(23. oktober 2003)

Om: Ecstasy — Nederlandene

Som svar på min skriftlige forespørgsel E-2309/03 (1) bekræftede Kommissionen, at Det Europæiske Overvågningscenter for Narkotika og Narkotikamisbrug i sin årsberetning oplyser, at Nederlandene er et vigtigt sted for produktion af ecstasy, amfetamin og andre narkotiske stoffer, men det tilføjes dog, at der også findes beviser for produktion i andre medlemsstater og i Østeuropa i et ikke nærmere specificeret omfang.

Til gengæld blev nogle af mine andre spørgsmål ikke besvaret, bl.a. dette: »Kan den (Kommissionen) bekræfte, at dette stof overvejende stammer fra Nederlandene? Hvis dette kan bekræftes, hvilke skridt har den taget eller vil den tage for at hindre, at narkotiske stoffer udføres fra Nederlandene og spredes til det øvrige EU?«

Kommissionen oplyser i sit svar følgende: »Kommissionen har fastslået, at spørgsmålet om syntetisk narkotika fortsat bør stå højt på EU's og medlemsstaternes dagsorden, således som det også blev understreget af ministrene med ansvar for retlige og indre anliggender. Efter en samling i Rådet med deltagelse af disse ministre i september 2002 vedtog Rådet en plan for gennemførelse af de foranstaltninger, som skulle gennemføres i forbindelse med udbuddet af syntetisk narkotika.«

Kommissionen bedes derfor besvare følgende spørgsmål:

— kan den bekræfte, at Nederlandene er den medlemsstat, som er den største producent af ecstasy og desuden hovedleverandøren af dette narkotiske stof til de øvrige medlemsstater, især til Portugal?

— i hvor mange år har den haft kendskab til dette forhold?

— når den oplyser, at der også foreligger beviser for produktion i medlemsstaterne, hvad refererer den så helt præcist til, og hvor stor er intensiteten og/eller risikoen i sammenligning med Nederlandene?

— hvilke skridt har den taget eller vil den tage for at hindre, at narkotiske stoffer udføres fra Nederlandene og spredes til det øvrige EU?

— hvordan vurderer Kommissionen den plan for gennemførelse af foranstaltningerne vedrørende syntetiske narkotiske stoffer, som EU's ministre med ansvar for retlige og indre anliggender vedtog i september 2002? Anser den de i planen indeholdte foranstaltninger for tilstrækkelige og hensigtsmæssige i betragtning af udbuddet af syntetisk narkotika?

Svar afgivet på Kommissionens vegne af Antonio Vitorino

(5. december 2003)

Hvert år udarbejder Det Europæiske Overvågningscenter for Narkotika og Narkotikamisbrug (EONN) og den europæiske politienhed (Europol) på grundlag af de oplysninger og statistiske data, som leveres af medlemsstaternes nationale myndigheder, en rapport, som beskriver situationen i EU og kandidatlandene med hensyn til fremstilling af, handel med og brug af narkotika. I rapporten for 2001 blev det på grundlag af det antal beslaglæggelser, som medlemsstaterne havde indberettet, fastslået, at EU var den vigtigste kilde til ecstasy.

EONN's årsberetning for 2003 — Narkotikasituationen i Den Europæiske Union og Norge — viser, at antallet af fundne produktionssteder af syntetiske stoffer i EU ligger konstant i intervallet 50-70. Nederlandene og Belgien er de store lande for produktion af ecstasy, amfetaminer og lignende stoffer, men der meldes også om produktion i andre lande, såsom Spanien, Frankrig og Det Forenede Kongerige; det samme gælder Estland, Litauen, Polen og Tjekkiet.

Denne situation bekræftes af årsberetningen for 2003 -The State of the drugs problem in the acceding and candidate countries in the European Union — som viser, at syntetiske stoffer, såsom amfetaminer og ecstasy, produceres i ulovlige laboratorier i de baltiske lande, Bulgarien, Tjekkiet og Ungarn til lokalt brug.

Med hensyn til spørgsmålet om, hvilke skridt der tages for at hindre, at narkotiske stoffer udføres fra Nederlandene og spredes til det øvrige EU, må man umiddelbart antage, at fremstilling af og handel med narkotika kan forekomme i alle medlemsstaterne. Alle medlemsstaterne har underskrevet FN-konven-tionerne og deltager aktivt i det varslingssystem, som er indført inden for rammerne af den fælles aktion fra juni 1997. Europol, som er EU's vigtigste redskab i kampen mod narkotikahandel, yder jævnligt medlemsstaterne ekspertbistand i forbindelse med bekæmpelsen af kriminelle grupper og afsløringen af ulovlige laboratorier, der fremstiller syntetiske stoffer.

Som led i handlingsplanen for 2000-2004 har Kommissionen forpligtet sig til i samarbejde med medlemsstaterne og Europol at indføre foranstaltninger, der skal styrke bekæmpelsen af narkotikahandel. Kommissionen vil bl.a. hjælpe medlemsstaterne med at forbedre deres politi-, told- og retssamarbejde og deres ekspertise inden for kontrol med kemiske prækursorer.

Kommissionen håber desuden, at Rådet snart vil nå til politisk enighed om rammeafgørelsen om fastsættelse af mindsteregler for, hvad der udgør kriminelle handlinger, og for straffene for ulovlig narkotikahandel.

Planen for gennemførelsen af de foranstaltninger, der skal træffes i forbindelse med syntetiske stoffer, kræver, at medlemsstaterne, Europol og EONN gennemfører konkrete foranstaltninger mod omdirigering af prækursorer, ulovlige laboratorier og distributionsnet. Som led i den afsluttende evaluering af handlingsplanen for 2000-2004 vil man se nærmere på denne gennemførelse.

For at styrke lovgivningen om syntetiske stoffer har Kommissionen netop fremlagt et forslag til Rådets beslutning om udveksling af oplysninger om, risikovurdering af og kontrol med nye narkotiske stoffer og nye syntetiske stoffer, som skal afløse den fælles aktion fra juni 1997. Parlamentet vil få mulighed for at udtale sig om dette forslag.

(1) EUT C 70 E af 20.3.2004, s. 83.